FOTOD | Koalitsioonipoliitikud ja eksperdid kogunesid parlamendi tupikseisu arutama opositsioonita(176)
Täna kell 14 kogunes riigikogu esimehe Lauri Hussari kutsel Lauluväljaku klaassaalis ekspertkogu, et analüüsida parlamendis tekkinud vastasseisu ning leida lahendusi töövõime taastamiseks. Opositsioonierakondadest on kohal vaid keskerakondlane Enn Eesmaa.
Hussari kokku pandud ekspertkokku kuuluvad: president Kersti Kaljulaid, endine Riigikogu esimees Eiki Nestor, endine õiguskantsler Allar Jõks, endine Riigikohtu esimees Märt Rask, endine Riigikogu kantselei asedirektor Aaro Mõttus, teadlane ja ühiskonnategelane Liia Hänni, endine Euroopa Inimõiguste Kohtu kohtunik Rait Maruste, endine Euroopa Kohtu kohtunik Uno Lõhmus.
Kohtumise mõte on luua selgust, kuidas peaks parlament käituma totaalse vastasseisu olukorras, kus opositsioon halvab riigikogu tööd ja koalitsioon on sidunud eelnõusid usaldusküsimusega.
Tänasele kohtumisele saabus mitu koalitsioonipoliitikut ja riigikogu liiget, näiteks Hendrik Terras (Eesti 200), Marek Reinaas (Eesti 200), Jürgen Ligi (Reformierakond), Raimond Kaljulaid (SDE). Opositsioonierakondadest on Delfi andmetel kohal vaid Enn Eesmaa (Keskerakond).